বুধবার সুরেন্দ্র ইন্সস্টিটিউট অব ইঞ্জিনিয়ারিং অ্যান্ড ম্যানেজমেন্ট কেন্দ্র থেকে তাকে গ্রেফতার করে পুলিশ। শিলিগুড়ি ইন্সস্টিটিউ অব টেকনোলজি এবং সুরেন্দ্র ইন্সস্টিটিউট অব ইঞ্জিনিয়ারিং অ্যান্ড ম্যানেজমেন্ট কেন্দ্রে পরীক্ষা দেওয়ার সময় এ দিন ওই পরীক্ষার্থীকে সন্দেহ হয় নজরদারির দায়িত্বে থাকা শিক্ষকদের। ইন্টার নেট থেকে প্রিন্ট করা অ্যাডমিট কার্ডের ছবির সঙ্গে তরুণদের মুখের মিল না-থাকায় প্রাথমিক ভাবে সন্দেহ হয়। পরে জিজ্ঞাসাবাদ করা হলে আরও অনেক তথ্য জানতে পারে পুলিশ এবং জয়েন্ট এন্ট্রান্স বোর্ডের সদস্যরা। সেই মতো অভিযোগ দায়ের করা হলে পুলিশ সুরেন্দ্র ইন্সস্টিটিউটের সন্দেহভাজন পরীক্ষার্থীকে গ্রেফতার করে। সন্দেহভাজন তরুণকে রাত পর্যন্ত জিজ্ঞাসাবাদ করা হচ্ছে। এসআইটি এবং পুলিশ সূত্রে জানা গিয়েছে, বর্ধমানের জামুড়িয়ার কেন্দা এলাকার বাসিন্দা এক ছাত্রের হয়ে পরীক্ষা দিচ্ছিলেন এই কেন্দ্র থাকা সন্দেহভাজন তরুণ। অ্যডমিট কার্ডের ছবি চেহারার সঙ্গে না মিললে তার কাছে সচিত্র পরিচয়পত্র চাওয়া হয়। তিনি কোনও পরিচয় পত্র দেখাতে পারেননি। তার কাছে যাতায়াতের টিকিটও ছিল না। জেরায় জানা গিয়েছে, তার বাড়ি রাজস্থানের কোটায়। কেন শিলিগুড়িতে পরীক্ষা কেন্দ্র বেছেছে জানতে চাইলে সে জানায় পরীক্ষার সময় একই সঙ্গে শিলিগুড়িতে ঘুরতে আসারও পরিকল্পনা করা হয়। তার সঙ্গে দুই জন এসেছেন। ফোন করে তাদের ডেকে আনা হয়। ওই দুই ব্যক্তির এক জন স্নাতকোত্তর এবং এক জন ডাক্তারির ছাত্র। তাদেরকেও পুলিশ জিজ্ঞাসাবাদ করছে। এর পিছনে বড় চক্র কাজ করছে বলে পুলিশের একাংশের সন্দেহ। কেন্দ্রের দায়িত্বে থাকা সুকান্তি কিশোর ভট্টাচার্য বলেন, ‘‘পুলিশকে বিস্তারিত জানানো হয়েছে।’’ পুলিশ জানায়, সুরেন্দ্র ইন্সস্টিটিউট অব ইঞ্জিনিয়ারিং অ্যান্ড ম্যানেজমেন্ট থেকে যাকে ধরা হয়েছে ওই তরুণ কানপুরের বাসিন্দা বলে জানিয়েছে। মঙ্গলবার শিলিগুড়ির পলিটেকনিক কলেজ থেকে ৮ জন এবং জলপাইগুড়ি থেকে ২ জন ভুঁয়ো পরীক্ষার্থীকে গ্রেফতার করে পুলিশ। এর পর ফের এ দিনের ঘটনায় উদ্বিগ্ন জয়েন্ট এন্ট্রান্স বোর্ডের সদস্যরা।